هيدروجين

لهيدروجين (ب نّݣليزية: Hydrogen من ليونانية ὕδωρ هودور "ما" ؤ لفرانساوية gène جين "يخلق، يصاوب" ب معنى "لّي كيخلق لْما") هوّا عنصر كيماوي أساسي، رّمز ديالو هوّا H ؤ نّمرة دّرية ديالو 1
ف طّابلو دّوري، هاد لعنصر مستّف ف سّطر (دّورة) 1 ؤ لعمود (لمجموعة) 1. هاد لعنصر داخل ف لݣروپ ديال لّافلزّات. ف ضّروف لمعيارية د ضّغط ؤ لحرارة، هاد لعنصر كيكون ف لحالة د غاز ؤ هوّا معروف من 1766.

 تّاريخ 

ف لبدية ديال لقرن 16، لخيميست پاراسيلسوس لاحض بلي لبوّاقات لّي كيطلعو فاش نّشارة د لحديد كتزاد ل لْحمض لْكبريتي قابلين ل ليشتيعال. ف 1671، روبرت بويل غادي يدير نفس لْملاحضة. حتا واحد من هاد جّوج ما قدر يستنتج لْوجود ديال لهيدروجين، داكشي علاش ليكتيشاف ديالو كيتنسب ل كاڤنديش. ف 1766، قدر يجمع هاد لبوّاقات ؤ يبين بلي مصاوبة من ݣاز مختالف علا لݣازات لْخرين. من بعد غادي يبين بلي لهيدروجين ملّي كيتحرق كيعطي لْما، ؤ ب هادشي غادي يسالي معا لعتيقاد لّي كان منتاشر بلي لْما عنصر أساسي ف طّبيعة. هاد لݣاز غادي تعطا ليه سّمية ديال هيدرو-جين، ب معنى "لّي كيخلق لْما" من طرف عالم شّيمي لفرنساوي أنطوان لاڤوازيي.

ف 1931، هارولد أوري ؤ لمساعدين ديالو ف جامعة كولومبيا ف لميريكان، كتاشفو نوع آخور نادر ديال لهيدروجين. هاد نّوع، لّي هوّا ليزوطوپ هيدروجين-2، ؤ لكتلة ديالو ضّوبل ديال لهيدروجين-1، تسمّا دوتيريوم.

 لخاصيات 

 لْخاصيات لْخارجية 

لهيدروجين كيكون علا شكل ݣاز ف درجة لحرارة لْعادية، ؤ ماعندوش لون ؤلا ريحة، ؤ عندو أصغر كتافة ما بين لݣازات كاملين. كيولي سايل ف 252.879- درجة سيلسيوس، ؤ كيتجمد ف 259.16- درجة سيلسيوس.

لهيدروجين هوّا أكتر عنصر موجود ف لْكون ب نسبة ديال 73%، عاد تابعو لهيليوم ب 25%، ؤ لعناصر لخرين مجموعين 2%. أغلبية ديال هاد لهيدروجين كاين ف نّجوم. كوكب لمشتري حتا هوّا مكون أساسا من لهيدروجين.

 لخاصيات لفيزيكية 

لخاصيات لفيزيكية ديال لهيدروجين-1، لّي هوّا أكتر نضير د لهيدروجين متوفر ف طّبيعة هيّا كتّالي:

 لكتلة دّرية: 1.008 ݣرام/مول.
 لحالات د لأكسدة: 1، 0، 1-
 لكهروسلبية: 2.20 ف سلوم د پاولينݣ
 لكتافة: 0.09 كلݣ/م3
 شعاع دري: 0.79 أنݣستروم.

 تطبيقات عملية 

لهيدروجين كيعتابروه بعض نّاس هوّا مصدر د طّاقة نّقية ديال لمستقبل، حيت نقدو نجيبوه من لْما، ؤ فاش كيتحرق كيولّي ما مرة خرة. كاينين ديجا خلايا د لْفيول كتخدم ب لهيدروجين، كتستعمل دابا ف بعض طّوبيسات ؤ طّوموبيلات.

لهيدروجين كيتستعمل ف لهندسة زّراعية باش ينتج لْأمونياك لّي كيتخدم ف تّخصيب زّراعي، ؤ ف إنتاج لپلاستيك ؤ بعض دّوايات. كيتستعمل أيضا ف تكرير لپيترول باش يتحيد منو لْكبريت، ب لإضافة ل صّناعة لغدائية متلا ف إنتاج سّمن صّناعي.

ف صّناعة د جّاج، كيتستعمل لهيدروجين ك مناخ حامي باش يتصنّعو لواح ملسة ديال جّاج، ؤ ف ليليكترونيك كيتخدم ف تصنيع شّقفات لإليكطرونية.

لكتافة ضعيفة ديال لهيدروجين خلاتو يكون أول ختيار ك غاز باش كيتعمرو لمنطادات، مي فاش نفاجر لْمنطاد لْمعروف هيندنبورݣ ف نيوجيرسي ف لميريكان، توقف هاد ليستخدام.

 إزوطوپات 

ليزيطوپ هيدروجين-1 كيتسما پروتيوم، ؤ كيكون مكون من پروتون ف نّواة ؤ إليكطرون. دّوتيريوم ؤلا هيدروجين-2 نّواة ديالو مكونة من پروطون ؤ نيوطرون، ؤ تريسيوم (هيدروجين-3) عندو جوج نيوترونات ؤ پروتون ف نّواة. لإزوطوپات لخرين كاملين صطناعيين تصاوبو غير ف لمختبر ؤ ماشي مستاقرين، بحيت كيتلاشاو ف أجزاء قليلة من تانية من بعد ماكيبانو.

+ لإيزوطوپات ديال لهيدروجين سمية د لإيزوطوپ  سّمية 2  لكتلة دّرية (ݣرام/مول)  نّسبة ف طّبيعة (%)  نص د لحياة هيدروجين-1  پروتيوم  1.008  99.9885  ∞ هيدروجين-2  دوتيريوم  2.014  0.0115  ∞ هيدروجين-3  تريسيوم  3.016  0~  12.31 عام هيدروجين-4  كوادريوم  4.026  0  140 يوكطوتانية هيدروجين-5  -  5.035  0  910 يوكطوتانية هيدروجين-6  -  6.044  0  290 يوكطوتانية هيدروجين-7  -  7.052  0  23 يوكطوتانية

 مصادر 


تصنيف:عنصر كيماوي
تصنيف:مقالات فيها مصدر و 3000 بايت